รมว.คมนาคม คาด GDP ไตรมาส 4/58 โตไม่ต่ำกว่า 3%
รมว.คมนาคม คาด GDP ไตรมาส 4/58 โตไม่ต่ำกว่า 3% จากไตรมาส 3/58 อยู่ที่ 2.9% รับผลมาตรการกระตุ้นศก.
17 พ.ย. 2558

นายอาคม เติมพิทยาไพสิฐ รมว.คมนาคม คาดว่าการขยายตัวเศรษฐกิจ (GDP) ของไทยในไตรมาส 4/58 อยู่ที่ประมาณ 3% จากไตรมาส 3/58 ที่ GDP อยู่ที่ 2.9% โดยได้รับผลดีจากมาตรการกระตุ้นเศรษฐกิจของภาครัฐ ซึ่งจะมีงบลงทุนของกรมทางหลวง 2.5 หมื่นล้านบาท และกรมทางทางหลวงชนบท งบลงทุน 1.5 หมื่นล้านบาท รวมงบลงทุน 4 หมื่นล้านบาท
โดยในช่วงก.ค.- ต.ค.58 ได้เบิกจ่ายไปแล้ว 14,988 ล้านบาท หรือเบิกจ่ายแล้ว 39% ยังเหลืออีก 61% ของงบรวม หรือประมาณ 2.5 หมื่นล้านบาทจะทยอยเบิกใช้ในเดือนพ.ย. 58 ไปจนถึงไตรมาส 1/59
นอกจากนี้ ยังมีการเบิกจ่ายงบประมารประจำปี 59 ที่เริ่มตั้งแต่เดือน ต.ค. 58  อีกทั้งยังมีงบผูกพันวงเงินต่ำกว่า 2 ล้านบาท เริ่มเบิกจ่ายได้ธ.ค.นี้ และงบผูกพัน วงเงิน 2-5 ล้านบาท เบิกจ่ายได้ต้นปี 59  รวมทั้งมีเงินค้างจ่ายจากงบประมาณปี 58 อีกด้วย ซึ่งกระทรวงคมนาคมได้เบิกจ่ายงบประมาณปี 58 ไปแล้ว 92% 
“ไตรมาส 4 นี้จะมีงบหลายก้อนออกมา มีทั้งส่วนที่ค้าง 60% ที่จะใช้ไปถึงไตรมาส 1 ปี 59 และงบมาตรการกระตุ้นเศรษฐกิจรอบที่ 3 ที่ให้มีการจ้างงาน งบประมาณแผ่นดิน และเงินค้างจ่ายปี 58 หรือเงินผูกพัน”นายอาคม กล่าว
ทั้งนี้  GDP ในไตรมาส 3/58 ส่วนหนึ่งขยายตัวจากการลงทุนภาครัฐ ซึ่ง 9 เดือนที่ผ่านมาขยายตัว 20% ซึ่งกระทรวงคมนาคมใช้งบลงทุนมากที่สุด หรือ  35% ของงบการลงทุนภาครัฐ  ประกอบกับการท่องเที่ยวของไทยดีขึ้น